У Македонији је после рата из 2001. године дошло до повећаних џихадистичких деловања међу Албанском популацијом. После мањих сукоба 2007. године дошло је до повећаних тензија и међуетничких сукоба 2012. године и већих џихадистичких акција међу којима је злочин код Железарских језера код насеља Смиљковци, у близини обилазнице око Скопља где су 12. априла 2012. године убијена петорица Македонаца. Македонска полиција је 1. маја извела акцију кодног имена „Монструм“ током које је приведено 20 радикалних исламиста осумњичених за убиство петорице Македонаца. Полиција сумњичи три лица да су директни извршиоци убиства. Од ове тројице, само је један ухапшен док су остала двојица у бекству У акцији је учествовало око 800 полицајаца. Један број ухапшених се сумњичи за тероризам, а неки од њих су учествовали у борбама против НАТО-а у Авганистану и Пакистану.